Folketing
2010-05-31

Det er interessant at komme herop og skulle prøve at sige noget nyt om den her sag, for den har jo cyklet godt rundt i et par timer her. Men jeg har besluttet mig for, at jeg vil prøve at fortælle om, hvad loven her går ud på, og hvad det egentlig er, vi skal tale om. Formålet med den her lov er simpelt hen at styrke kommunernes incitament til at tilpasse økonomien på en anden måde end ved at hæve skatten. Som led i den aftale om genopretning af dansk økonomi, som er indgået mellem regeringen og Dansk Folkeparti, fremsættes nu den her lov. Man ønsker at understøtte aftalesystemet mellem staten og kommunerne ved yderligere at styrke kommunernes incitament til at overholde de indgåede aftaler om den kommunale skatteudskrivning, herunder også kommunernes incitament til at nedsætte skatten. Ordningen forhindrer ikke kommunerne i at sætte skatten op, hvis blot andre kommuner sætter skatten tilsvarende ned. Der vil altså kun foretages nedsættelse af statstilskuddet, såfremt den samlede kommunale skatteudskrivning forhøjes eller skatten forøges ud over en allerede fastsat skatteramme.